на планираната концентрация невинаги е необходима цялата информация. Поради това, ако считате, че определена информация, която се изисква в настоящия формуляр „СО“, може да не е необходима за разследването на случая от Комисията, Ви приканваме да поискате Комисията да Ви освободи от задължението да представите въпросната информация (за повече подробности вж. точка 1.4, буква ж) от настоящата уводна част).
 Комисията предлага на уведомяващите страни възможността да установят доброволни контакти с цел да бъде подготвена официална процедура за разследване на сливанията. Макар да не са задължителни, контактите преди уведомяването могат да бъдат изключително ценни както за уведомяващите страни, така и за Комисията, по-специално за определянето на точния обем информация, необходима за уведомяването, и в повечето случаи това води до значително намаление на обема на изискваната информация.
 В тази връзка, макар страните сами да решават дали да установят контакти преди уведомяването и кога точно да изпратят уведомление, те се приканват да се консултират доброволно с Комисията по отношение на адекватността на обхвата и вида на информацията, с която възнамеряват да обосноват своето уведомление.
 В допълнение следва да се отбележи, че уведомяването за някои концентрации, които няма вероятност да породят опасения относно конкуренцията, може да се извършва посредством кратък формуляр „СО“, който представлява приложение II към Регламента за прилагане.
 Уведомяващите страни могат да се позовават на документа „Най-добри практики за осъществяването на процедурата при контрола на концентрациите в ЕС“, изготвен от генерална дирекция „Конкуренция“ (ГД „Конкуренция“) на Европейската комисия, който е публикуван на уебсайта на ГД „Конкуренция“, актуализира се периодично и в който се предоставят насоки относно контактите преди уведомяването и изготвянето на уведомленията.
 1.3. Кой трябва да уведомява за концентрация
 В случай на концентрация по смисъла на член 3, параграф 1, буква а) от Регламента за сливанията или на придобиване на съвместен контрол върху предприятие по смисъла на член 3, параграф 1, буква б) от Регламента за сливанията уведомлението се изготвя съвместно от участниците в сливането или от страните, които придобиват съвместен контрол, в зависимост от случая (8).
 В случай на придобиване на контрол върху едно предприятие от друго предприятие придобиващата страна трябва да попълни уведомлението.
 В случай на публично предложение за придобиване на предприятие оферентът трябва да попълни уведомлението.
 Всяка страна, която изготвя уведомление, отговаря за точността на предоставената от нея информация.
 1.4. Изискване за точно и пълно уведомяване
 Цялата информация, която се изисква в настоящия формуляр „СО“, трябва да бъде точна и пълна. Изискваната информация трябва да се предоставя в съответния раздел на настоящия формуляр „СО“.
 По-специално следва да имате предвид, че:
 а)
 в съответствие с член 10, параграф 1 от Регламента за сливанията и член 5, параграфи 2 и 4 от Регламента за прилагане сроковете по Регламента за сливанията, свързани с уведомяването, не започват да текат, докато Комисията не получи цялата информация, която следва да се предостави заедно с уведомлението. Това изискване има за цел да се гарантира, че Комисията може да оцени концентрацията, за която е подадено уведомление, в строго определените в Регламента за сливанията срокове;
 б)
 в хода на изготвяне на уведомлението си уведомяващата(ите) страна(и) следва да